Diari Oficial de la Generalitat Valenciana


Sumari del DOGV 4932, del 26-01-2005 (2005/352)

RESOLUCIÓ de 21 de desembre de 2004, de la Conselleria d'Economia, Hisenda i Ocupació, per la qual s'accepta la cessió gratuïta de la propietat de la parcel·la de 12.500 m² de superfície, situada en el sector del pla parcial Villós de Sant Joan d'Alacant, destinada a la construcció d'un institut d'ensenyament secundari, realitzada per l'ajuntament del dit municipi.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4932

Data del DOGV
:   26-01-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/352


Data del document
:   21-12-2004

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * Sant Joan d'Alacant
    * cultura regional
    * propietat immobiliària

RESOLUCIÓ de 21 de desembre de 2004, de la Conselleria d'Economia, Hisenda i Ocupació, per la qual s'accepta la cessió gratuïta de la propietat de la parcel·la de 12.500 m² de superfície, situada en el sector del pla parcial Villós de Sant Joan d'Alacant, destinada a la construcció d'un institut d'ensenyament secundari, realitzada per l'ajuntament del dit municipi. [2005/352]
  
L'Ajuntament de Sant Joan d'Alacant, en sessió plenària realitzada el dia 24 de març de 2003, va acordar la cessió gratuïta a la Generalitat Valenciana de la parcel·la de la seua propietat de 12.500 m² de superfície, situada en el sector del pla parcial Villós.
  
A proposta de la Conselleria de Cultura, Educació i Esport, de data 19 de maig de 2004, es van iniciar els tràmits legals oportuns per a l'acceptació de la cessió gratuïta i la seua formalització.
  
La cessió es realitza amb la finalitat de destinar la parcel·la a la construcció d'un institut d'ensenyament secundari.
  
Tal com s'afirma en l'acord plenari de cessió i consta en la certificació expedida pel secretari de la corporació, amb el vistiplau de l'alcalde, el 9 d'abril del 2003, la parcel·la que se cedix té la qualificació jurídica de bé demanial, de servici públic, per a ús educatiu i cultural.
  
A pesar de la naturalesa demanial del bé, consten en les actuacions que l'ajuntament mencionat ha complit el que disposen els articles 109 i següents del Reglament de Béns de les Entitats Locals.
  
En tractar-se d'un bé de domini públic i tenint en compte la data en què l'ajuntament va acordar la cessió, esta es va efectuar a l'empara del que disposa l'article 21.5 de la Llei 3/1986, de Patrimoni de la Generalitat Valenciana, en la redacció que en fa la Llei 11/2000, de 28 de desembre, segons el qual la Generalitat Valenciana adquirirà la propietat dels béns demanials que els ens territorials cedisquen a través dels instruments permesos per l'ordenament jurídic per a la prestació de servicis públics de la seua competència sense necessitat alterar la seua qualificació jurídica originària, i mantindrà la titularitat sobre estos mentre continuen afectats el servici públic.
  
L'article 44 de la Llei 14/2003 de 10 d'abril de Patrimoni de la Generalitat Valenciana establix al punt 1, que la Generalitat adquirirà la propietat dels béns i drets patrimonials o demanials que li cedisquen altres administracions públiques per a destinar-los a un ús públic o a la prestació de servicis públics competència de la Generalitat i en el punt 2 establix que la competència per a l'acceptació correspon al titular de la conselleria competent en matèria de patrimoni.
  
L'art. 27.2.c) de la Llei de Patrimoni establix que ?2. Porta implícita l'afectació de béns i drets a l'ús general o al servici públic: c) L'adquisició de béns i drets en virtut de transferència o cessió administrativa.-. En conseqüència, una vegada perfeccionada la cessió i acceptació, per mitjà de la formalització de l'escriptura pública corresponent, l'immoble queda automàticament afecte al servici públic educatiu i adscrit a la Conselleria de Cultura, Educació i Esport, a la qual correspon la seua administració, defensa i conservació.
  
Fent ús de les atribucions conferides per la legislació vigent, resolc
  
Primer
  
Acceptar la cessió gratuïta de la propietat realitzada per l'Ajuntament de Sant Joan d'Alacant de la parcel·la de 12.000 m², situada en el pla parcial Villós, de la dita població, que confronta: nord, vial de nova construcció; sud, zona verda i aparcament; est, zona verda i vial d'accés a la parcel·la; i oest, vial de nova construcció.
  
La parcel·la ha de segregar-se de la de 13.437 m² que consta inscrita en el Registre de la Propietat d'Alacant número cinc, Ajuntament de Sant Joan, al tom 2191, llibre 358, foli 66, finca 22.306, inscripció 1ª.
  
Referència cadastral: segons informe de l'ajuntament de 19 d'octubre de 2004 la referència cadastral de la parcel·la inicial inclosa en el sector Villós és la 85126J104481512663HG (polígon 1 de rústica, parcel·la 29), que està pendent d'assignació d'una referència cadastral pròpia.
  
La parcel·la s'accepta lliure de càrregues i gravàmens i al corrent de qualsevol despesa.
  
Segon
  
La cessió gratuïta realitzada per l'Ajuntament de Sant Joan d'Alacant, s'efectua amb la condició de destinar la parcel·la a la construcció d'un institut d'educació secundària i amb subjecció al que disposa l'article 21.5 de la Llei 3/1986, de Patrimoni de la Generalitat Valenciana, en vigor en la data de l'acord de cessió, atesa la naturalesa demanial del bé.
  
Per a això, per acord de 24 de març de 2003, l'ajuntament ha assumit els compromisos següents:
  
- Dotar la parcel·la dels servicis urbanístics que falten per executar per a aconseguir la condició de solar.
  
- Eliminar qualsevol obstacle, servitud i impediment que puga dificultar el normal desenvolupament de les obres.
  
- Aportar els projectes necessaris per a la urbanització i eliminació d'obstacles i servituds.
  
Tercer
  
La parcel·la acceptada, haurà d'incorporar-se a l'Inventari General de Béns i Drets de la Generalitat Valenciana en concepte de bé de domini públic afecte el servici públic educatiu i adscrit a la Conselleria de Cultura, Educació i Esport, a la qual corresponen les competències demanials sobre este, inclosa l'administració, defensa i conservació, i inscriure's a nom de la Generalitat Valenciana en el Registre de la Propietat.
  
Quart
  
Que es notifique el present acord a l'ajuntament cedent i que es publique en el Diari Oficial de la Generalitat Valenciana, en compliment del que disposa l'article 44.2 de la Llei 14/2003, de Patrimoni de la Generalitat Valenciana.
  
València, 21 de desembre de 2004.- El conseller: Gerardo Camps Devesa.